Circulația pe cel mai înalt drum din țară, Transalpina, va fi redeschisă de sâmbătă, 1 iunie, pe tot tronsonul, spre bucuria turiștilor, dar și a proprietarilor de unități de cazare.
Anunțul fost făcut de Cristian Pistol, directorul Companiei Naționale de Administrare a Infrastructurii Rutiere (CNAIR).
„În urma verificării stării drumului de către o comisie formată din reprezentanții CNAIR (inclusiv de la DRDP Craiova și SDN Târgu Jiu), a fost luată decizia redeschiderii circulației rutiere pe Transalpina începând cu data de 1.06. 2024“, a transmis Cristian Pistol.
Circulația este permisă doar într-un anumit interval orar
Circulația rutieră este permisă pe Transalpina într-un anumit interval orar. „Sectorul de drum montan dintre Rânca și Curpăt al DN 67C (Transalpina) se redeschide pe timpul zilei, în intervalul orar 08:00 - 18:00.
În afara acestui interval orar accesul este interzis din cauze obiective care țin de specificul acestei zone montane aflate la mare altitudine“, a mai precizat Cristian Pistol.
Viteza maximă este de 30 km./oră
De asemenea, limita de viteză pe acest sector de drum este de maximum 30 km/oră iar accesul autoturismelor cu masa maximă autorizată mai mare de 3,5 tone este interzis.
„Respectarea acestor restricții este obligatorie pentru evitarea unor evenimente periculoase și pentru deplasarea în condiții de siguranță“, a adăugat Cristian Pistol, într-o postare pe Facebook.
Transalpina are o lungime totală de 150 de kilometri, de la Bengești-Ciocadia (Gorj) și până la Sebeș (Alba).
Drumul este închis circulației, în sezonul rece, între Rânca și Obârșia Lotrului, acolo unde traversează cele mai mari înălțimi, ajungând la o înălțime de 2.145 de metri, în pasul Urdele, cea mai înaltă cota prin care trece un drum deschis circulației din România.
Transalpina este considerat unul dintre cele mai importante drumuri turistice din România, fiind preferatul motocicliștilor din toată lumea, care vin an de an pe acest drum.